Pasvalio rajono savivaldybės administracijos

direktorius

įsakymas
Dėl Saločių seniūnijos NEKVALIFIKUOTO ATSITIKTINIŲ DARBŲ DARBININKO (9622 01) PAREIGYBĖS APRAŠYMO PATVIRTINIMO

2023 m. gegužės 15 d. Nr. DV-350 Pasvalys

Vadovaudamasis Lietuvos Respublikos vietos savivaldos įstatymo 34 straipsnio 1 dalimi, 6 dalies 2 ir 3 punktais, Lietuvos Respublikos valstybės ir savivaldybių įstaigų darbuotojų darbo apmokėjimo ir komisijų narių atlygio už darbą įstatymo 4 straipsnio 3 ir 4 dalimis, vykdydamas Valstybės ir savivaldybių įstaigų darbuotojų, išskyrus mokytojus, pareigybių aprašymo metodiką, patvirtintą Lietuvos Respublikos socialinės apsaugos ir darbo ministro 2017 m. balandžio 12 d. įsakymu Nr. A1-177 „Dėl Valstybės ir savivaldybių įstaigų darbuotojų pareigybių aprašymo metodikos patvirtinimo“ (su visais aktualiais pakeitimais), Lietuvos profesijų klasifikatorių LPK 2012, patvirtintą Lietuvos Respublikos ūkio ministro 2013 m. kovo 6 d. įsakymu Nr. 4-171 „Dėl Lietuvos profesijų klasifikatoriaus LPK 2012 patvirtinimo“ (su visais aktualiais pakeitimais):

1. Patvirtinu Saločių seniūnijos nekvalifikuoto atsitiktinių darbų darbininko (9622 01) pareigybės aprašymą (pridedama).

2. Pavedu Saločių seniūnijos seniūnui šio įsakymo vykdymo kontrolę.

Įsakymas gali būti skundžiamas Pasvalio rajono savivaldybės administracijos direktoriui (Vytauto Didžiojo a. 1, 39143 Pasvalys) arba Pasvalio rajono savivaldybės merui (Vytauto Didžiojo a. 1, 39143 Pasvalys) Lietuvos Respublikos viešojo administravimo įstatymo nustatyta tvarka arba Lietuvos administracinių ginčų komisijos Panevėžio apygardos skyriui (Respublikos g. 62, 35158 Panevėžys) Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka arba Regionų apygardos administraciniam teismui, skundą (prašymą, pareiškimą) paduodant Regionų apygardos administracinio teismo Kauno (A. Mickevičiaus g. 8A, 44312 Kaunas), Klaipėdos (Galinio Pylimo g. 9, 91230 Klaipėda), Panevėžio (Respublikos g. 62, 35158 Panevėžys) arba Šiaulių (Dvaro g. 80, 76298 Šiauliai) rūmuose, Lietuvos Respublikos administracinių bylų teisenos įstatymo nustatyta tvarka per vieną mėnesį nuo jo paskelbimo arba įteikimo suinteresuotai šaliai dienos.

Administracijos direktorius	Povilas Balčiūnas

PATVIRTINTA

Pasvalio rajono savivaldybės administracijos direktoriaus 2023 m. gegužės 15 d. įsakymu Nr. DV-350

SALOČIŲ SENIŪNIJOS NEKVALIFIKUOTO ATSITIKTINIŲ DARBŲ DARBININKO

(9622 01) PAREIGYBĖS APRAŠYMAS

I SKYRIUS

PAREIGYBĖ

1. Saločių seniūnijos (toliau – Seniūnija) nekvalifikuotas atsitiktinių darbų darbininkas (9622 01) (toliau – darbuotojas) pagal pareigybių grupę yra darbuotojas.

2. Pareigybės lygis – D.

II SKYRIUS

SPECIALŪS REIKALAVIMAI ŠIAS PAREIGAS EINANČIAM DARBUOTOJUI

3. Darbuotojas, einantis šias pareigas, turi atitikti šiuos specialius reikalavimus:

3.1. žinoti nekvalifikuoto atsitiktinių darbų darbininko saugos ir sveikatos instrukcijas;

3.2. išmanyti atliekamų darbų būdus ir jam priskirto inventoriaus, įrankių technines charakteristikas, gamybinės ir sanitarijos higienos pagrindus, valytojo darbo specifiką, elektrosaugos pagrindus, darbuotojų saugos ir sveikatos bei priešgaisrinės saugos reikalavimus.

III SKYRIUS

ŠIAS PAREIGAS EINANČIO DARBUOTOJO FUNKCIJOS

4. Šias pareigas einantis darbuotojas vykdo šias funkcijas:

4.1. sezono laikotarpiu atlieka pagalbinius darbus pjaunant žolę, genint krūmus, medžius pakelėse, parkuose, kapinėse bei kitose viešosiose vietose;

4.2. dirba rankiniu pjūklu, dalgiu, kirviu, kastuvu, obliumi, plaktuku, prižiūri ir užtikrina, kad įrankiai būtų tvarkingi atliekant aplinkos tvarkymo bei kitus darbus;

4.3. pagal savo kompetenciją atlieka remonto, dažymo, betonavimo, dailidės, tinkavimo, stogo remonto darbus mokykloje, darželyje, Seniūnijos administraciniame pastate, atlieka paslaugas socialiai remtiniems asmenims (malkų pjovimas, skaldymas ir kiti darbai);

4.4. tvarko Seniūnijai priskirtų švietimo ir kultūros įstaigų, komunalinio ūkio ir kitas teritorijas: kapines, parkus, gatves, kelius, šaligatvius: valo (nukasa) sniegą; šluoja, renka šiukšles, grėbia lapus; kerta krūmus; krauna medžiagas, šiukšles į transporto priemones, konteinerius; atlieka teritorijų kiemuose esančių įrengimų, tvorų, vartų remontą; remontuoja, taiso inventorių; sodina medelius, prižiūri želdinius;

4.5. dirba pagalbinius darbus miške, tvarkant nupjautus medžius, sutvarko medžių šakas, jas supjauna, nuneša į tam skirtą vietą;

4.6. gamina malkas, jas skaldo, krauna į rietuves;

4.7. imasi priemonių ir pagal galimybes bei kompetenciją šalina priežastis, galinčias sukelti traumas bei avarijas prižiūrimoje teritorijoje, apie tai praneša Seniūnijos seniūnui;

4.8. atlieka Seniūnijos patalpų kasdieninius valymo ir tvarkymo darbus: šluoja, valo, plauna ir blizgina grindis; valo sienas, langų stiklus ir kitas interjero detales, ruošia plaunamus ir dezinfekcijos skiedinius, valo jais sanitarines patalpas, koridorių, kitas tarnybines ir pagalbines patalpas, vėdina patalpas, atlieka pastatų teritorijos plotų, aikštelių, takų kasdieninę priežiūrą;

4.9. baigęs darbą, sutvarko darbo vietą, nuvalo įrankius, juos sutepa ir priduoda į nustatytą sandėliavimo vietą;

4.10. vykdo kitus nenuolatinio pobūdžio su Seniūnijos veikla susijusius pavedimus.

IV SKYRIUS

DARBUOTOJO ATSAKOMYBĖ IR ATSKAITOMYBĖ

5. Darbuotojas yra tiesiogiai pavaldus ir atskaitingas Seniūnijos seniūnui.

6. Už pavestų uždavinių ir funkcijų netinkamą vykdymą darbuotojas atsako Lietuvos Respublikos įstatymų ir kitų teisės aktų nustatyta tvarka.

7. Darbuotojas atlygina savo darbo pareigų pažeidimu dėl jo kaltės darbdaviui padarytą turtinę ir neturtinę žalą Darbo kodekso nustatyta tvarka.

_________________

Susipažinau, sutinku ir vykdysiu:

Darbuotojas: ______________________

(parašas)

______________________

(vardas, pavardė)

_____________________

(data)